નવી રાજકીય પરિસ્થિતિ અને માહોલમાં, ભારત વર્ષની રાષ્ટ્રવાદી શક્તિઓના ઉદય અને પ્રભાવ વિસ્તરણને સાંખી નહીં શકનાર; એ સહુ તત્ત્વોએ એક તરફ તો કથિત ‘અસહિષ્ણુતા’ વિરુદ્ધ ઍવોર્ડ વાપસીની નૌટંકી કરી છે; જે બિહાર ચૂંટણી પછી અચાનક જ બંધ થયેલી જોવા મળે છે. સંસદગૃહો અને સંસદ બહાર સડકો ઉપર પણ, એક યા બીજા પ્રસંગને બહાનું બનાવી, અવ્યવસ્થા, ધાંધલ, અરાજક્તા સર્જવાના હરકોઈ હથકંડા તેઓ આચરી રહ્યાં છે. છેલ્લે છેલ્લે મહામહિમ રાષ્ટ્રપતિજી-શ્રીમાન પ્રણવબાબુને પણ એ અંગે સ્પષ્ટ ચિમકી ઉચ્ચારવાની ફરજ થઈ પડી છે. યુપીએના સુદીર્ઘ કુશાસનના ભ્રષ્ટાચારથી ખદબદતા દાયકામાં મીઢું મૌન સેવનારા આ સહુ દંભી સેક્યુલરિસ્ટોની જમાતને, ઊનાકાંડ જેવી નિંદનીય ઘટનાને ચગાવવામાં રસ છે. તેની સાથે ઇસ્લામીસ્ટ જેહાદીઓના કથિત માનવ અધિકારોની જેટલી ચિંતા છે. આ સંદર્ભમાં શું કેરળના સંઘપરિવારના કાર્યકર્તાઓ, જેઓ માર્કસીસ્ટ-લાલ-આતંકીઓ દ્વારા કરપીણ રીતે રહેંસાઈ રહ્યાં છે. તેઓના માનવ અધિકારોનું શું ? તીન-તલાકથી ત્રસ્ત મુસ્લિમ બાનુઓના માનવ અધિકારોનું શું ? આ સુપર સેક્યુલરિસ્ટો જે રીતે - જે હદે જે.એન.યુ.ની અફઝલ-ગેંગના રાષ્ટ્રવિરોધી કારનામાના બેશરમ સમર્થનમાં છે, તે જોતાં એમ કહી શકાય કે, કેરળના તેમના જ લાલભાઈઓ-માર્ક્સવાદીઓ-સામ્યવાદીઓના આતંક-જોરજુલમ સામે તેઓ અવાજ ઉઠાવશે તેવી અપેક્ષા; રોંગ નંબર ઉપર ડાયલ કરવા સમાન છે ! કેરળની આ કરુણાંતિકા વિરુદ્ધ વ્યાપક જનઆક્રોશ પ્રગટ કરવા અને કેરળમાં પણ રાષ્ટ્રીય એકતા-અખંડતા અને જનતાંત્રિક મૂલ્ય-રક્ષા માટેના અભિયાનમાં રાષ્ટ્રવાદી પરિબળો, દેશની સજ્જનશક્તિ સંગઠિત, સક્રિય અને પરિણામલક્ષી બને એની જર છે. વોટબેન્ક પોલિટિક્સ આધારિત આવા હલકા રાજકારણને નેસ્તાનાબુદ કરવામાં પળવાર પણ વિલંબ થઈ શકે તેમ નથી. સહુએ સવેળા જાગી ઉઠવાની અનિવાર્યતા છે. કેરળમાં માર્ક્સવાદીઓ દ્વારા કરપીણ હત્યા કરાયેલા એ સંઘ પરિવારના આશાસ્પદ યુવકોની શહીદી પછી, તેમના પરિવારજનોમાંથી ઉઠેલો એ સૂર - એક બેટાને ગુમાવ્યો છે, બીજા સો ઊભા થશે ! આ વજ્ર-સંકલ્પ પ્રગટ કરનાર જુસ્સો એ જ ઉજળી આવતીકાલના સંકેતપ છે !